Príloha č. 1

Vecná pôsobnosť za plnenie
čiastkových záverov - odporúčaní na prijatie opatrení v pôsobnosti 
Ministerstva vnútra SR 

1. Oblasti vnútornej bezpečnosti v bezpečnostnom systéme SR
1.1.	Ústavné zriadenie, ústavní činitelia 
Čiastkový záver – odporúčania na prijatie opatrení:
-	do r. 2005 vypracovať koncepciu boja proti extrémizmu 
Spôsob plnenia:
Koncepcia boja proti extrémizmu bola vypracovaná a v decembri r. 2005 predložená na rokovanie vlády SR (úloha splnená).

-	priebežne modernizovať technické prostriedky ochrany objektov, výzbroj a výstroj osobnej  ochrany a ďalších potrebných materiálnych, informačných a finančných zdrojov
Spôsob plnenia:
Zabezpečená čiastočná modernizácia a doplnenie technických prostriedkov ochrany objektov, v spolupráci s jednotlivými určenými objektmi. V súčasnosti prebieha odovzdávanie nového objektu Ústavného súdu SR v Košiciach. Bolo zabezpečené čiastočné doplnenie výzbroje a výstroje príslušníkov Policajného zboru nákupom služobných zbraní, špeciálnych výstrojných súčiastok a technických detekčných prostriedkov. Predpoklad komplexného splnenia úlohy, na požadovanú úroveň je v r. 2006 až 2007 v závislosti od objemu finančných prostriedkov (úloha sa bude plniť aj v ďalšom období). 

1.2.	Verejná moc a spoločenský poriadok 
Čiastkový záver – odporúčania na prijatie opatrení:
-	od r. 2004 zabezpečiť výkon dohľadu nad činnosťou obecných polícií
Spôsob plnenia:
Policajný zbor vykonáva od 1. januára 2004 (na základe zákona č. 333/2003 Z. z.) dohľad nad činnosťou obecných polícií, v ktorého rámci sú vyhodnocované poznatky a skúsenosti z ich  činnosti a vzdelávacieho programu prípravy príslušníkov obecných polícií. Bola vypracovaná „Správa o činnosti obecných polícií za r. 2004“, ktorú vzala vláda SR na vedomie v júni r. 2005. Je to prvá komplexná správa o činnosti obecných polícií, ktorá sumarizuje činnosť obecných polícií (úloha splnená).

-	od r. 2004 realizovať komplexný presun úseku skráteného vyšetrovania z obvodných oddelení Policajného zboru na organizačné zložky justičnej a kriminálnej polície Policajného zboru, resp. odbory a oddelenia skráteného vyšetrovania tak, aby služba poriadkovej polície Policajného zboru mohla dôsledne zabezpečovať svoju preventívnu a profylaktickú funkciu pri ochrane verejného poriadku, najmä sústavnou prítomnosťou uniformovaných policajtov                       v uliciach
Spôsob plnenia:
Na základe novej organizačnej štruktúry Policajného zboru platnej od 1. 1. 2004 skrátené vyšetrovanie vykonávajú policajné orgány zaradené na odboroch skráteného vyšetrovania, ktoré sú na úradoch justičnej a kriminálnej polície (úloha splnená).
-	zabezpečiť odbornú prípravu policajtov v súvislosti s implementáciou predpisov EU do právneho poriadku SR
Spôsob plnenia:
Zabezpečované Akadémiou Policajného zboru v Bratislave v rámci vyučovacieho procesu,  organizovaním celoštátneho seminára s medzinárodnou účasťou, školeniami kontaktných osôb, ktoré následne informujú ďalších zamestnancov. Odborná príprava je ďalej vykonávaná formou prednášok a stáží (úloha splnená).

-	k vstupu SR do EU vytvoriť  primerané  podmienky  pre  realizáciu  kontrol  prepravy  nebezpečných  vecí, dodržiavania bezpečnostných prestávok a technického stavu motorových vozidiel policajtmi služby dopravnej polície Policajného zboru a útvary služby dopravnej polície dovybaviť potrebnými technickými prostriedkami na vykonávanie týchto                               kontrol
Spôsob plnenia:
Technické kontroly úžitkových vozidiel sú vykonávané len v obmedzenom rozsahu. Neboli vydané vykonávacie všeobecne záväzné právne predpisy k zákonu č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov. Národný inšpektorát práce nevzniesol požiadavku podieľať sa na koordinácii výkonu kontrol na pozemných komunikáciách s príslušnými orgánmi v dvoch alebo viacerých členských štátoch EU, a preto nebola vykonaná takáto kontrola. V rámci SR boli zriadené oddelenia špeciálnych kontrol, ktoré vykonávajú technické cestné kontroly úžitkových vozidiel v cestnej premávke a kontrolu dodržiavania dohody ADR pri preprave nebezpečných látok. V r. 2005 boli dodané mobilné sady zariadení AZ SCAN slúžiace na vyhodnotenie záznamových listov záznamových zariadení (tachografové krúžky) (v počte 9 ks), vozidlá  FIAT Scudo slúžiace k mobilnej kontrole sociálnej legislatívy (v počte 6 ks), nákladné motorové vozidlá zn. Mercedes ALTOS so špeciálnou nadstavbou slúžiace na mobilné kontroly technického stavu vozidiel (v počte 2 ks) (úloha sa bude plniť aj v ďalšom období). 

-	budovať strediská registrovania poplachov v ďalších mestách
Spôsob plnenia:
V r. 2005 nebola uplatnená požiadavka na službu ochrany objektov o vybudovanie nových stredísk registrovania poplachov v ďalších mestách v rámci územnej pôsobnosti útvarov Policajného zboru. V súčasnosti sú tieto technické systémy prevádzkované na 69 útvaroch Policajného zboru v mestách SR. Tento stav je v súčasnosti postačujúci najmä s ohľadom na materiálne a personálne možnosti Policajného zboru (úloha sa bude plniť aj v ďalšom období).

-	modernizovať súčasné prevádzkované strediská registrovania poplachov
Spôsob plnenia:
Úloha plnená v pôsobnosti krajských riaditeľstiev Policajného zboru, ktoré pokračovali v modernizácii stredísk registrovania poplachov v závislosti od finančných prostriedkov (úloha sa bude plniť aj v ďalšom období).
1.4.	Štátna hranica a migrácia  
Čiastkový záver – odporúčania na prijatie opatrení:
-	do r. 2005 materiálne dovybaviť útvary Policajného zboru vykonávajúce ochranu štátnej hranice s Rakúskom, Českom, Maďarskom a Poľskom, predovšetkým prístrojmi pre nočné videnie
Spôsob plnenia:
Technické prostriedky využívané pri ochrane štátnej hranice SR sa zabezpečujú priebežne. Boli dodané prístroje na nočné videnie v prevažnej miere na útvary vykonávajúce ochranu na budúcej vonkajšej hranici schengenu. V r. 2005 boli tiež vykonané organizačné zmeny v rámci celej služby hraničnej polície a služby cudzineckej polície. V súčasnosti sa vykonáva realizácia systému technickej a fyzickej ochrany štátnej hranice SR s Ukrajinou, kde je predpoklad obmeny a dodania potrebného druhu novej techniky. Súčasná využívaná technika bude následne prerozdelená aj na úseky štátnej hranice SR s Poľskom, Maďarskom, Rakúskom a Českou republikou. Z uvedeného dôvodu nebolo možné vykonať presystemizovanie jednotlivých materiálových tried. Toto presystemizovanie bude vykonané v prvom polroku 2006 (úloha nesplnená).

-	v r. 2004 - 2006 dobudovať štátnu hranicu s Ukrajinou na hranicu schengenského typu, vybudovať kamerový systém ochrany štátnej hranice, doplniť prístroje pre nočné videnie, doplniť automobilovú techniku, prenosné monitorovacie systémy a pod.
Spôsob plnenia:
Je zriadený riadiaci výbor a realizačný tím pre komplexné zabezpečenie systému ochrany štátnej hranice SR s Ukrajinou. V rámci projektu komplexného zabezpečenia systému ochrany štátnej hranice SR s Ukrajinou sa realizujú projektové formuláre, ktoré budú finančne kryté zo Schengenského prechodného fondu. Požiadavkou je zrealizovať tieto projekty dňom vstupu SR do schengenského priestoru (úloha sa bude plniť aj v ďalšom období).

-	realizovať všetky opatrenia vyplývajúce z prístupového procesu a dôsledne vo vlastných podmienkach presadzovať úplnú implementáciu azylového práva vrátane vytvorenia podmienok na repatriáciu neúspešných žiadateľov o udelenie azylu
Spôsob plnenia:
Plnenie opatrení vychádza z aktuálnosti a potreby implementácie jednotlivých smerníc Rady ES, nariadení Rady ES a nariadení Komisie ES. Je zriadené dublinské stredisko na plnenie a zabezpečovanie špecifických úloh vyplývajúcich z týchto dokumentov. V súčasnosti je aktuálna úloha pri implementácii azylového práva a prebieha príprava novely zákona o azyle na vykonanie transpozície smernice Rady 2004/83/ES (kvalifikačná smernica o minimálnych ustanoveniach na oprávnenie a postavenie štátnych príslušníkov tretej krajiny alebo osôb bez štátneho občianstva ako utečencov alebo osôb, ktoré inak potrebujú medzinárodnú ochranu a obsah poskytovanej ochrany). Účinnosť tejto novely sa predpokladá v r. 2006 (úloha sa bude plniť aj v ďalšom období).

-	do r. 2005 - personálne a materiálne posilniť a zmodernizovať oddelenia hraničnej kontroly Policajného zboru vykonávajúce kontrolu na hraničných priechodoch
Spôsob plnenia:
Vstupom SR do schengenského priestoru nebudú vykonávané hraničné kontroly na súčasnej dočasnej vnútornej hranici. V súvislosti s tým sa začala celková reorganizácia služby hraničnej polície a služby cudzineckej polície. Začal sa proces tvorby systému ochrany vnútornej hranice zodpovedajúci požiadavkám a obsahu schengenského acquis, v ktorého rámci sa vykonala príprava nových tabuliek zloženia a počtov a zároveň príprava návrhu organizačných zmien od  1. 1. 2006. Po vykonaní týchto zmien bude prehodnotená systemizácia jednotlivých druhov techniky. Boli vykonané ďalšie organizačné zmeny, ktoré reflektovali požiadavku postupného prehodnocovania potrebných počtov miest policajtov na oddeleniach hraničnej kontroly a na ostatných útvaroch v pôsobnosti úradu hraničnej a cudzineckej polície prezídia Policajného zboru a aktuálne potreby posilnenia konkrétnych úsekov činnosti boli zabezpečované prevažne presystemizovaním miest policajtov v rámci vlastných početných stavov (napr. od 1. 7. 2005 sa posilnil odbor hraničnej polície Sobrance o 50 miest policajtov). V r. 2005 bol z fondov PHARE dodaný kamerový systém. Tento bol prioritne inštalovaný na hraničné priechody dislokované na štátnej hranici s Ukrajinou a na hraničné priechody podľa zaťaženosti po celom úseku štátnej hranice (úloha splnená).
-	od r. 2004 na štátnej hranici s Ukrajinou budovať priestory pre krátkodobý pobyt nelegálnych migrantov, ktoré budú zodpovedať požiadavkám EU
Spôsob plnenia:
V r. 2004 začala prestavba budov oddelení hraničnej kontroly Policajného zboru a odboru hraničnej polície Sobrance, v ktorej rámci sa počíta aj s vybudovaním priestorov pre dočasne umiestnených migrantov. Ukončenie výstavby je plánované v mesiaci september v r. 2006.          V r. 2004 bola ukončená rekonštrukcia a výstavba oddelenia hraničnej kontroly Policajného zboru Zboj a Vyšné Nemecké. Uvedenej v rámci prestavby a výstavby uvedených budov boli vybudované priestory pre dočasne umiestnených migrantov (úloha sa bude plniť aj v ďalšom období).

-	do r. 2005 zriadiť konzultačné pracoviská na hraničných priechodoch
Spôsob plnenia:
V súčasnosti sa v platnej legislatíve nachádzajú ustanovenia týkajúce sa zriaďovania kontaktných pracovísk, ale len pre účely hraničného vybavovania. 
Maďarská republika – umiestnenie kontaktných pracovísk je dané článkom 33 Dohody medzi vládou SR a vládou MR o vykonávaní Zmluvy medzi SR a Maďarskou republikou o hraničnom vybavovaní v cestnej, železničnej a vodnej doprave (podpísaná 9. 10. 2003, vykonáva sa od                1. 5. 2004). Ide o pracoviská uvedené v dohode na diaľničnom hraničnom vybavovacom mieste Čunovo - Rajka na území Maďarskej republiky, na cestnom hraničnom vybavovacom mieste Slovenské Ďarmoty - Balassagyarmat na území SR, na cestnom hraničnom vybavovacom mieste Slovenské Nové Mesto - Sátoraljaújhely na území Maďarskej republiky.
Poľská republika - dňa 23. 6. 2004 bola Národnou radou SR schválená Zmluva medzi SR               a Poľskou republikou o spolupráci v boji proti trestnej činnosti a spolupráci na prihraničných územiach. Do platnosti vstúpi až po schválení poľskou stranou. V júni v r. 2005 bola podpísaná dohoda o zriadení a činnosti kontaktných bodov Vyšný Komárnik-Barwinek na území Poľskej republiky a Trstená-Chyžné na území SR, ktoré už bolo zriadené. 
Česká republika - návrhy hraničných priechodov, na ktorých mali byť zriadené kontaktné pracoviská, vzišli z rokovaní predstaviteľov hraničných služieb a sú to Brodské - Břeclav D2, Drietoma - Starý Hrozenkov, Svrčinovec - Mosty u Jablunkova. Česká republika však odmietla zriadiť kontaktné pracovisko s odôvodnením, že úroveň spolupráce medzi českými a slovenskými hraničnými orgánmi si to nevyžaduje. Má záujem zriadiť klasický kontaktný bod za účasti ďalších zložiek polície. 
Rakúska republika - je zriadené jediné funkčné kontaktné pracovisko na základe vládnej dohody o zriadení spoločného kontaktného pracoviska na diaľničnom priechode Jarovce-Kittsee                   na území SR.
Ukrajina – ako reálny spôsob zriadenia kontaktných pracovísk na spoločnej štátnej hranici sa javí doplnenie súčasného návrhu „zmluvy medzi SR a Ukrajinou o hraničnom vybavovaní v cestnej a železničnej doprave“ o potrebné ustanovenia, ktoré umožnia uzatvoriť protokol o vytvorení spoločných kontaktných pracovísk medzi príslušnými ministerstvami oboch strán. Ďalšou možnosťou je zapracovanie podrobných ustanovení o  zriadení spoločných kontaktných pracovísk do samotnej Zmluvy. Uvažuje sa o hraničnom priechode vo Vyšnom Nemeckom na území SR. Úloha sa bude plniť v r. 2006 (úloha nesplnená).
1.5.	Organizovaný zločin, terorizmus  
Čiastkový záver – odporúčania na prijatie opatrení:
-	skvalitniť mediálnu politiku rezortu vnútra a Policajného zboru, dementovať nepravdivé               a polopravdivé obvinenia, požadovať ospravedlnenie redakcií v prípadoch neoprávnených obvinení v adekvátnej forme a na adekvátnom mieste (ak bol zverejnený nepravdivý článok)        a výraznejšiu medializáciu pozitívnych výsledkov práce, nielen čierna kronika
Spôsob plnenia:
Mediálna politika rezortu vnútra a Policajného zboru sa skvalitňuje jednotným postupom pri poskytovaní informácií hromadným informačným prostriedkom v súlade s aplikáciou interného predpisu. Vzhľadom na možnosti účinnej opravy nepravdivých a pravdu skresľujúcich údajov prostredníctvom ustanovení zákona č. 81/1966 Zb. o periodickej tlači a ostatných hromadných informačných prostriedkoch rezort vnútra v r. 2004 – 2005 požiadal o štyri opravy podľa tohto zákona. Zároveň požiadal šéfredaktorov novín a spravodajských relácií o uverejnenie ospravedlnenia za krivé a nepravdivé obvinenie. Ani jedna zo žiadostí o opravy nebola šéfredaktormi akceptovaná. Ministerstvo vnútra SR nevyužilo ďalšie zákonné kroky podľa zákona o periodickej tlači a o ostatných hromadných informačných prostriedkoch a nepodalo návrh na súd o vydanie rozhodnutia a povinnosti uverejniť opravu. Ďalej bol v r. 2004 – 2005 využitý aj spôsob nápravy nepravdivých a pravdu skresľujúcich informácií so zákonnou možnosťou uloženia sankcie elektronickým médiám. Podľa zákona o vysielaní a retransmisii (zákon č. 308/2000 Z. z.) podal rezort na Radu vlády pre vysielanie a retransmisiu najmenej tri podnety pre porušenie ustanovení tohto zákona. Podnety sa týkali nepravdivých a neobjektívnych príspevkov o informačných systémoch rezortu vnútra a práce polície v hlavných spravodajských reláciách elektronických médií. Rada pre vysielanie a retransmisiu zatiaľ o podnetoch nerozhodla. V priebehu r. 2005 boli uverejnené desiatky tlačových informácií a usporiadané viaceré tlačové konferencie, na ktorých sa iniciatívne prezentovala pozitívna práca zamestnancov rezortu vnútra ako aj príslušníkov Policajného zboru. Jedným z ukazovateľov koncepčnej                   a kvalitnej mediálnej politiky rezortu vnútra je aj nárast dôveryhodnosti Policajného zboru v očiach verejnosti (úloha sa bude plniť aj v ďalšom období). 

-	zvýšiť počet odborne zdatných zamestnancov a vytvoriť im primerané sociálne a hmotné zabezpečenie
Spôsob plnenia:
Finančné zabezpečenie príslušníkov Policajného zboru bolo v r. 2005 realizované zvýšením funkčných platov pre všetkých policajtov od 1. 7. 2005, zvýšením osobitného príplatku pre vybrané skupiny policajtov a zvýšením hodnostného príplatku v priemere o 10%. Finančné zabezpečenie príslušníkov Policajného zboru bolo v r. 2005 realizované prostredníctvom všeobecne záväzných právnych predpisov a interných predpisov (úloha splnená).

-	organizačne, personálne a materiálne zabezpečiť činnosť subjektov podieľajúcich sa na boji proti terorizmu, extrémizmu
Spôsob plnenia:
Vykonané organizačné zmeny spočívali vo zvýšení počtu systemizovaných miest vyšetrovateľov ako nutnej podmienky zefektívnenia činnosti na sledovanom úseku. Rovnako bolo nevyhnutné zvýšenie počtu systemizovaných miest operatívnych pracovníkov, čím sa zabezpečilo zvýšenie intenzity a kvality v boji s organizovanou kriminalitou na území hlavného mesta SR, ako oblasti s najväčším nápadom organizovanej trestnej činnosti (úloha splnená).
1.6.	Ochrana, komunikačné a informačné systémy
Čiastkový záver – odporúčania na prijatie opatrení:
-	do r. 2005 prehodnotiť a legislatívne upraviť nový spôsob organizácie, prípravy a materiálneho vybavenia jednotiek civilnej ochrany
Spôsob plnenia:
Bol prehodnotený súčasný spôsob organizácie, prípravy a materiálneho vybavenia jednotiek civilnej ochrany. Zákon Národnej rady SR č. 42/1994 Z. z. o civilnej ochrane obyvateľstva                   v znení neskorších predpisov bol v novembri 2005 novelizovaný zákonom č.568/2005 Z. z. Na základe tohto zákona bude vykonaná úprava vyhlášky Ministerstva vnútra SR č. 201/2002 Z. z.   o zabezpečovaní organizovania jednotiek civilnej ochrany a o zabezpečovaní záchranných, lokalizačných a likvidačných prác do 1. 5. 2006 (úloha splnená).
 
-	do r. 2005 legislatívne upraviť systém poskytovania humanitárnej pomoci
Spôsob plnenia:
Prijatím uznesenia vlády SR č. 1223/2002 bol vytvorený základný legislatívny rámec pre poskytovanie humanitárnej pomoci SR do zahraničia. Vytvorením časovo neohraničeného medzirezortného programu do programovej štruktúry a vytvorenie podprogramu 05 Humanitárna pomoc do zahraničia v roku 2003 bola zabezpečená podpora plnenia uznesenia vlády SR.                V súčasnosti sú vytvorené základné podmienky na to, aby mohla SR poskytovať humanitárnu pomoc do zahraničia (úloha splnená).

-	do r. 2005 prehodnotiť Koncepciu kolektívnej ochrany obyvateľstva SR ukrytím
Spôsob plnenia:
V súčasnosti je vypracúvaná nová Koncepcia organizácie a rozvoja civilnej ochrany do r. 2015, ktorej obsahom bude aj oblasť kolektívnej ochrany obyvateľstva ukrytím. Komplexné splnenie bude realizované v priebehu r. 2006 (úloha nesplnená).

-	do r. 2006 vybudovať integrovaný informačný systém, ktorý rozsahom spracovávanej problematiky pokryje informačné potreby všetkých služieb Policajného zboru 
Spôsob plnenia:
Integrovaný informačný systém, ktorý svojím rozsahom pokryje informačné potreby všetkých služieb Policajného zboru sa buduje vo Výpočtovom stredisku v Banskej Bystrici. Na jednotnú centralizovanú platformu sú postupne implementované jednotlivé aplikácie, ktoré doznali dvojakých zmien, jednak zmien v dôsledku centralizácie dátovej základne a prístupu k zdieľaným údajom, zmien funkcionality ako aj zmien, ktoré sú vyžadované legislatívou EU, Schengenským dohovorom, Europolom a pod. (úloha splnená). 
2. Zabezpečenie vnútornej bezpečnosti v bezpečnostnom systéme SR 
2.1.	Legislatívne
1.1.	Ústavné zriadenie, ústavní činitelia  
Čiastkový záver – odporúčania na prijatie opatrení:
-	do r. 2005 doriešiť legislatívne zabezpečenie problematiky boja proti terorizmu a extrémizmu prijatím osobitného zákona
Spôsob plnenia:
V súčasnosti, po schválení rekodifikovaných trestných kódexov, je vypracovávaný medzirezortnou pracovnou skupinou legislatívny zámer predmetného zákona s termínom druhý štvrťrok r. 2006. Vlastný návrh zákona má byť predložený vláde SR v septembri r. 2006 (úloha nesplnená).
1.2.	Verejná moc a spoločenský poriadok 
Čiastkový záver – odporúčania na prijatie opatrení:
-	do r. 2005 pripraviť novelizáciu zákona o súkromných bezpečnostných službách, do ktorej obsahu bude podrobne zapracovaná oblasť ochrany objektov na komerčnom                            základe
Spôsob plnenia:
Dôvodom novely zákona malo byť doplnenie ustanovení o zriadení osobitnej komisie na posudzovanie spoľahlivosti občanov žiadajúcich o vydanie licencie na prevádzkovanie bezpečnostnej služby a o vydanie preukazu odbornej spôsobilosti. Avšak vzhľadom na doterajšie skúsenosti z praxe bol pripravený nový zákon o poskytovaní služieb v oblasti súkromnej bezpečnosti (zákon o súkromnej bezpečnosti). Prijatie nového zákona si vyžiadala potreba precizovania práv a povinností subjektov pôsobiacich v oblasti súkromnej bezpečnosti a potreba sprísnenia podmienok prevádzkovania bezpečnostných služieb, ktorý bol publikovaný pod č. 473/2005 Z. z. (úloha splnená). 
1.4.	Štátna hranica a migrácia  
Čiastkový záver – odporúčania na prijatie opatrení:
-	do r. 2005  vypracovať dohody o uľahčení hraničného vybavovania s Ukrajinou
Spôsob plnenia:
V nadväznosti na rokovania s Ukrajinou v r. 2001 až 2004 bol v apríli r. 2005 na Ministerstvo vnútra SR doručený list veľvyslanca Ukrajiny v Bratislave, ktorým informuje o pripravenosti ukrajinskej strany pokračovať v expertných rokovaniach o návrhu zmluvy. Ďalšie rokovania sú plánované uskutočniť v r. 2006 (úloha nesplnená).

-	do r. 2005 - novelizovať zákon č. 48/2002 Z. z. o pobyte cudzincov a o zmene a doplnení niektorých zákonov
Spôsob plnenia:
Novela zákona č. 48/2002 Z. z. bola vykonaná zákonom č. 558/2005 Z. z. s účinnosťou od               15. 12. 2005. Novela zákona transponuje smernice Rady Európskeho spoločenstva, ktoré je SR povinná prebrať do svojho právneho poriadku (úloha splnená).
1.6.	Ochrana, komunikačné a informačné systémy
Čiastkový záver – odporúčania na prijatie opatrení:
-	do r. 2005 pripraviť legislatívny návrh zákona na vypracovanie problematiky ohrození nevojenského charakteru 
Spôsob plnenia:
Problematika ohrozenia nevojenského charakteru je riešená v súlade so zákonom Národnej rady SR č. 42/1994 Z. z. o civilnej ochrane obyvateľstva v znení neskorších predpisov  - v plánoch ochrany obyvateľstva. Ministerstvo vnútra SR vypracovalo taktiež „scenáre ohrozenia“. Bolo vybraných šesť charakteristických scenárov (narušenie demokratických základov štátu, terorizmus, migračná vlna veľkého rozsahu, rozsiahle lesné požiare, povodne veľkého rozsahu, radiačné a chemické ohrozenia veľkého rozsahu – havária). Predmetné scenáre boli poskytnuté Ministerstvu obrany SR k využitiu pri vypracovaní „Plánu použitia Ozbrojených síl SR“. V podmienkach rezortu vnútra sú v rámci „Plánov plnenia opatrení v čase zachovania bezpečnosti štátu a úloh po vzniku krízovej situácie“ vypracované aj „Zámery riešenia krízovej situácie“ (úloha splnená). 
2.2.	Ľudské zdroje
1.1.	Ústavné zriadenie, ústavní činitelia 
Čiastkový záver – odporúčania na prijatie opatrení:
-	zvyšovať početné stavy pri ochrane ústavných činiteľov a diplomatických misií
Spôsob plnenia:
Z dôvodu značného nárastu plnenia služobných úloh pri zaisťovaní osobnej bezpečnosti určených osôb a zabezpečovaní ochrany určených objektov, ako aj zvýšenia počtu osôb určených na plnenie úloh Špeciálneho súdu a Úradu špeciálnej prokuratúry o 3 sudcov a 13 prokurátorov podľa uznesenia vlády SR č. 920/2004 predložilo Ministerstvo vnútra SR vláde SR návrh na určenie celkových početných stavov Policajného zboru na rok 2006, ktorý obsahoval aj požiadavku na nárast  o 20 miest policajtov, účelovo viazaných na plnenie úloh odboru špeciálnej ochrany tohto úradu. Vláda SR napokon na svojom zasadnutí dňa 17. 10. 2005 vypustila materiál z návrhu programu rokovania vlády ako bezpredmetný, pretože požiadavka na nárast počtu miest policajtov sa do návrhu rozpočtu verejnej správy na r. 2006 až 2008, resp. do  schválenej systemizácie policajtov v štátnej službe na r. 2006 nepremietla.  Z uvedeného dôvodu je požiadavka úradu pre r. 2006 zabezpečovaná  v rámci schválených celkových početných stavov Policajného zboru. Úrad prehodnotil svoju pôvodnú požiadavku na personálne posilnenie odboru špeciálnej ochrany s účinnosťou od 1. 1. 2006 na 10 miest policajtov. K uvedenému termínu bolo v prospech tohto útvaru presystemizovaných 8 miest policajtov získaných organizačnými zmenami  v pôsobnosti úradu hraničnej a cudzineckej polície prezídia Policajného zboru a zo zálohy ministra vnútra. Zostávajúce 2 miesta policajtov sú v riešení (úloha sa bude plniť aj v ďalšom období). 

-	do r. 2006 vytvoriť špecializovaný aparát zameraný na odhaľovanie a objasňovanie trestnej činnosti súvisiaci s extrémizmom
Spôsob plnenia:
V rámci reorganizácie Policajného zboru vznikli organizačné celky zamerané na boj proti rasizmu a extrémizmu  a plnenia úloh na úseku boja s organizovanou kriminalitou extrémistov. Možno konštatovať, že špecializovaný aparát zameraný na odhaľovanie a objasňovanie trestnej činnosti súvisiacej s extrémizmom je v súčasnosti vytvorený, ale personálne poddimenzovaný (úloha splnená).
1.2.	Verejná moc a spoločenský poriadok 
Čiastkový záver – odporúčania na prijatie opatrení:
-	do r. 2005 zaviesť komplexný systém kariérneho postupu v Policajnom zbore
Spôsob plnenia:
Uvedené odporúčanie bolo premietnuté do organizačných a systemizačných zmien vykonaných v pôsobnosti prezídia Policajného zboru v rámci rozsiahlej reorganizácie Policajného zboru s účinnosťou od 1. 1. 2004, ako napr. v spôsobe prijatia do služobného pomeru, povyšovania do vyšších hodností, zaradenia do stálej štátnej služby po skončení prípravnej štátnej služby a pod. (úloha splnená).

-	do r. 2005 vypracovať v spolupráci s príslušnými zložkami koncepciu vzdelávania a výchovy určených zamestnancov Policajného zboru v oblasti krízového manažmentu
Spôsob plnenia:
Koncepcia výchovy a vzdelávania určených zamestnancov Policajného zboru v oblasti krízového manažmentu bola vypracovaná v r. 2005. Koncepcia je prílohou rozkazu rektora Akadémie Policajného zboru v Bratislave (úloha splnená).

-	zvýšiť početné stavy tabuliek na všetkých úrovniach služby ochrany objektov i zásahových            skupín
Aktuálne potreby v oblasti personálneho zabezpečenia služby ochrany objektov v celoslovenskom kontexte boli zohľadnené v rámci reorganizácie Policajného zboru k 1. 1. 2004 (úloha splnená). 

1.4.	Štátna hranica a migrácia  
Čiastkový záver – odporúčania na prijatie opatrení:
-	do r. 2005 na úseku azylovej procedúry vykonať analýzu kvalifikačných požiadaviek                    a platového zaradenia  na jednotlivých funkčných miestach
Spôsob plnenia: 
Kvalifikačné požiadavky a platové zaradenie na jednotlivých funkčných miestach vychádza zo zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. Analýza kvalifikačných požiadaviek a platového zaradenia zamestnancov na úseku azylovej procedúry bola vykonaná začiatkom r. 2004. Na základe výsledkov hodnotenia boli na vedúcich miestach ako aj na miestach vyšetrovateľov upravené kvalifikačné požiadavky a zvýšené platové triedy. V prípade zmeny systemizácie na úseku azylovej procedúry bude funkčné zaradenie realizované v nadväznosti na ustanovenia citovaného zákona (úloha splnená).

-	posilňovať  personálne kapacity migračného úradu Ministerstva vnútra SR najmä z pohľadu vybavovania žiadostí o azyl a vytvárania ďalších potrebných kapacít záchytných táborov             a záchytných miest na letiskách pre žiadateľov o azyl
Spôsob plnenia:
Personálne  kapacity migračného úradu Ministerstva vnútra SR boli posilnené pri zriadení Dublinského strediska.  Ďalšie personálne posilnenie  sa predpokladá s účinnosťou od r. 2006 v súvislosti s pripravovaným  zriadením veľkokapacitného záchytného tábora na východnom Slovensku (úloha sa bude plniť aj v ďalšom období).

1.5.	Organizovaný zločin, terorizmus  
 Čiastkový záver – odporúčania na prijatie opatrení:
-	zaviesť inštitút kariérneho postupu, čím sa dosiahne skvalitnenie činnosti celého  Policajného zboru 
Spôsob plnenia:
Systém   kariérneho   postupu  príslušníka   Policajného zboru   je   rozpracovaný v príslušnom všeobecne záväznom právnom predpise. Tomuto systému zodpovedajú jednotlivé inštitúty zákona, ktoré predstavujú kariérny postup príslušníka Policajného zboru. Kariérny systém v podmienkach Policajného zboru je plne vyhovujúci (úloha splnená).

-	skvalitňovať prípravu policajtov v oblasti operatívnopátracej činnosti formou domácich  školení a zahraničných stáží 
Spôsob plnenia:
Akadémia Policajného zboru v Bratislave sa stala garantom všetkých vzdelávacích aktivít na národnej ako aj na medzinárodnej úrovni v rámci Ministerstva vnútra SR. V rámci zahraničných vzdelávacích aktivít sa organizujú výmenné pobyty študentov medzi policajnými akadémiami krajín EU, uskutočňujú sa kurzy pre kriminálnu políciu, hraničnú a cudzineckú políciu, konajú sa semináre a hospitácie, v nadväznosti na spoločnú vedecko-výskumnú a publikačnú činnosť. V oblasti operatívno-pátracej činnosti sú opakovane vykonávané inštruktážno-metodické zamestnania po jednotlivých líniách vykonávaných činností (terorizmus, extrémizmus, obchodovanie s ľuďmi, drogová trestná činnosť a pod.). Obdobne sa odborné teoretické a praktické znalosti získavajú prostredníctvom opakovaných zahraničných služobných ciest realizovaných prostredníctvom bilaterálnych vzťahov (výmenné stáže) alebo uskutočňovaných za podpory európskych inštitúcií a fondov (úloha splnená).

2.3.	Materiálne a technické 
1.1.	Ústavné zriadenie, ústavní činitelia 
Čiastkový záver – odporúčania na prijatie opatrení:
-	do r. 2005  komplexne zabezpečiť odbor špeciálnej ochrany
Spôsob plnenia:
Pre potreby policajtov zaradených na odbore špeciálnej ochrany boli nakúpené výzbroj, výstroj             a automobilová technika. (úloha splnená).
-	priebežne zabezpečovať obnovu a doplnenie automobilovej, spojovacej a výpočtovej techniky, výzbroje a výstroja na jednotlivých úsekoch činností v ochrane ústavných činiteľov                       a diplomatických misií 
Spôsob plnenia:
Obnova a doplnenie automobilovej, spojovacej a výpočtovej techniky bola v rozsahu finančných možností splnená. Obnova a doplnenie výzbroje a výstroja policajtov bola v r. 2005 čiastočne splnená (úloha sa bude plniť aj v ďalšom období).

1.2.	Verejná moc a spoločenský poriadok 
Čiastkový záver – odporúčania na prijatie opatrení:
-	zabezpečiť podľa vývoja modernizácie technických prostriedkov výmenu zastaraných typov fotoaparátov a videokamier
Spôsob plnenia:
Boli zakúpené digitálne kompaktné prístroje, digitálne jednozrkadlovky, digitálne diktafóny pre potreby útvarov Policajného zboru v celkovom objeme cca. 3,4 mil. Sk (úloha splnená).
-	do r. 2005 zabezpečiť server na prevádzku informačného systému zbraní a streliva s cieľom výdaja dát do zahraničia
Spôsob plnenia:
Na základe zabezpečenia kompatibility informačného systému zbraní, streliva a strelníc /IS EZP/ so Schengenským informačným systémom, MV SR v spolupráci s externou firmou IBM Slovakia vypracovali analýzu funkčnej a technickej špecifikácie nového informačného systému zbraní, streliva a strelníc, ktorý bude postavený a prevádzkovaný na novej technologickej platforme Výpočtového strediska Banská Bystrica. Hardverové podmienky pre prevádzku tohto systému sú zabezpečené na tomto výpočtovom stredisku. Komunikácia informačných systémov MV SR /medzi nimi aj systému IS EZP/ so systémami štátov EU bude riešená v rámci budovania národnej časti Schengenského informačného systému na MV SR v roku 2006. Preto nie je potrebné zabezpečiť požadovaný server s cieľom výdaja dát do zahraničia pre IS EZP (úloha splnená). 
-	realizovať budovanie stredísk registrovania poplachov v ďalších mestách s  postupným pokrytím celého územia SR
Spôsob plnenia:
V súčasnosti sú tieto technické systémy prevádzkované na 69 útvaroch Policajného zboru                        v mestách SR. Tento stav je v súčasnosti postačujúci (úloha splnená).

-	zlepšiť materiálne a technické vybavenie odborných pracovísk služby ochrany                       objektov
Spôsob plnenia:
V rámci krajských riaditeľstiev Policajného zboru bolo realizované materiálne a technické vybavenie pracovísk služby ochrany objektov prevažne na technickú ochranu objektov                a modernizáciu stredísk registrovania poplachov. Pri ochrane objektov osobitnej dôležitosti s ostatnými ústrednými orgánmi štátnej správy spolupracovali útvary služby ochrany objektov s poverenými zamestnancami pri riešení otázky ochrany a poskytovaní odbornej pomoci pri technickom zabezpečovaní týchto objektov. V pôsobnosti krajských riaditeľstiev Policajného zboru boli na strediská registrovania poplachov pripojené všetky objekty osobitnej dôležitosti s následnou úpravou zmlúv o poskytovaní služby technickej ochrany (úloha splnená).    
-	do r. 2005 zabezpečiť po 1 ks pracovnej stanice PC s príslušným softwérom na každý  útvar Policajného zboru realizujúci plnenie úloh na úseku zbraní a streliva
Spôsob plnenia:
Na Ministerstve vnútra SR bolo stanovené v súlade so zákonom č. 190/2003 Z. z. o strelných zbraniach a strelive a o zmene a doplnení niektorých zákonov dovybaviť výpočtovou technikou úsek zbraní a streliva u okresných riaditeľstiev Policajného zboru. Bolo potrebné uviesť do užívania aj nový informačný systém zbraní, streliva a strelníc a z tohto dôvodu bolo zabezpečené po 1 ks pracovnej stanice PC s príslušným softwérom na každý útvar Policajného zboru realizujúci plnenie úloh na úseku zbraní a streliva (úloha splnená).

-	do r. 2005 zabezpečiť laminátor a tlačiareň dokladov na každý  útvar Policajného zboru realizujúci plnenie úloh na úseku zbraní a streliva
Spôsob plnenia:
Vzhľadom na nedostatok finančných prostriedkov boli využité kapacitné možnosti laminátorov    a tlačiarní dokladov zbraní a streliva z úseku správnych agend. Úloha sa bude plniť v r. 2006 (úloha nesplnená).

-	do r. 2005 zabezpečiť služobné motorové vozidlo na každý  útvar Policajného zboru realizujúci plnenie úloh na úseku zbraní a streliva 
Spôsob plnenia:
Z dôvodu nedostatku finančných prostriedkov neboli na úsek zbraní a streliva pridelené motorové vozidlá. Uvedené pracoviská využívajú vozidlový park odborov poriadkovej polície okresných riaditeľstiev Policajného zboru. Úloha sa bude plniť v r. 2006 (úloha nesplnená).

-	do r. 2006 realizovať  materiálno-technické  dovybavenie  vybraných skupín poriadkových  jednotiek  Policajného zboru prostriedkami individuálnej ochrany policajtov a potrebnou technikou 
Spôsob plnenia:
Nákup materiálu pre poriadkové jednotky (protiúderové komplety, nehorľavé obleky, ochranné štíty) je vykonávaný podľa materiálu „Aktualizácia dovybavenia poriadkových jednotiek Policajného zboru na r. 2005 a 2006 v súvislosti s reálnym počtom policajtov zaradených v poriadkových jednotkách jednotlivých krajských riaditeľstiev Policajného zboru a okresných riaditeľstiev Policajného zboru“. Poriadkové jednotky Policajného zboru boli čiastočne dovybavené štítmi, nehorľavými oblekmi a rukavicami, ďalšie dovybavenie poriadkových jednotiek Policajného zboru bude realizované v priebehu r. 2006 a v závislosti od finančných možností rozpočtu rezortu vnútra. Úloha sa bude plniť v r. 2006 (úloha nesplnená).
1.4.	Štátna hranica a migrácia  
Čiastkový záver – odporúčania na prijatie opatrení:                                                                                                                        
-	v r. 2004 – 2006 vybudovať priestory vhodné pre krátkodobé umiestnenie nelegálnych migrantov, spĺňajúce hygienické a bezpečnostné podmienky, vybudovať kamerový systém, doplniť a obnoviť automobilový park, zabezpečiť mobilnú monitorovaciu techniku, doplniť prístroje pre nočné videnie 
Spôsob plnenia:
Pokračuje budovanie priestorov pre dočasne umiestnených migrantov na odbore hraničnej polície Sobrance. Ukončenie výstavby je plánované v septembri r. 2006. Pri príprave projektovej dokumentácie boli do projektov zapracované aj požiadavky hygienicko-epidemiologickej ochrany policajtov a nelegálnych migrantov. Pokračuje postupné doplnenie a obmena automobilovej techniky. Táto technika je dodávaná na základné útvary Policajného zboru vykonávajúce službu na budúcej schengenskej hranici (úloha sa bude plniť aj v ďalšom období).

-	do r. 2006 doplniť a modernizovať materiálne vybavenie útvarov na hraničných priechodoch s Ukrajinou

Spôsob plnenia:
Boli zakúpené monitorovacie vozidlá, osobné automobily, vozidlá na prepravu zadržaných osôb, terénne vozidlá pre pohyb v náročnom teréne. Budovaním „systému technickej a fyzickej ochrany štátnej hranice SR s Ukrajinou“ sú vytvorené reálne predpoklady na výkon služby v zmysle schengenských odporúčaní. V súčasnosti sú všetky hraničné priechody a verejné letiská SR zapojené v informačnej sieti Ministerstva vnútra SR, čo im umožňuje previerku osôb a motorových vozidiel prekračujúcich štátnu hranicu v informačných systémoch Policajného zboru. Previerka cestovných dokladov sa vykonáva aj za využitia čítačiek cestovných dokladov. Na všetkých základných útvaroch dislokovaných na hraničných priechodoch na štátnej hranici s Ukrajinou je nainštalovaný systém EURODAC a systém AFIS - snímanie odtlačkov prstov. Na všetky hraničné priechody a verejné letiská SR boli dodané nové priechodové pečiatky. Jednotlivé hraničné priechody a verejné letiská SR podľa miery rizika sú vybavené technickými prístrojmi na skúmanie pravosti cestovných dokladov. Na previerku pravosti cestovných dokladov majú niektoré hraničné priechody k dispozícii katalóg pasov. Na dokumentovanie jednotlivých prípadov sú vybavené digitálnym fotoaparátom (úloha splnená).

- v závislosti od počtu žiadateľov o udelenie azylu budovať ďalšie ubytovacie kapacity pre žiadateľov o azyl a tieto vybaviť potrebným materiálom a technikou 
Spôsob plnenia:
V rámci výstavby a prestavby budov u hraničnej kontroly je plánované aj vybudovanie priestorov pre dočasne umiestnených migrantov. Obdobné priestory budú vybudované aj v priestoroch medzinárodného letiska Bratislava. Je uvedené do prevádzky azylové zariadenie vo Vlachoch               s kapacitou 150 lôžok. Pripravuje sa ďalšia etapa rekonštrukcie s termínom ukončenia do konca r. 2006 a tým sa zvýši jeho kapacita na 450 lôžok. Ďalej je vykonávaná rekonštrukcia časti kasární v Humennom na účely záchytného tábora s termínom ukončenia v r. 2006, kde sa vytvorí 550 lôžok (úloha sa bude plniť aj v ďalšom období).

-	na urýchlenie, skvalitnenie vybavovacieho procesu na hraničných priechodoch a medzinárodných letiskách dodať materiálne a technické vybavenie tak, aby tieto boli na úrovni hraničných priechodov schengenského typu 
Spôsob plnenia:
Dňom 1. mája 2004 boli zrušené pravidelné colné kontroly na hraničných priechodoch SR s členskými štátmi EU. Toto malo pozitívny vplyv na zvýšenie priepustnosti hraničných priechodov - najmä cestná nákladná doprava. Na štátnej hranici s Ukrajinou každá strana vykonáva  hraničnú kontrolu na svojom území. Ochrana štátnej hranice a výkon hraničnej kontroly na celom úseku štátnej hranice SR s Ukrajinou sú riadené z centrálneho riadiaceho pracoviska (zriadené v pôsobnosti odboru hraničnej polície Sobrance), ktoré umožňuje operatívne riešenie vzniknutej bezpečnostnej situácie na štátnej hranici. Schengenské opatrenia uvedené v katalógu odporúčaní boli zapracované do Schengenského akčného plánu SR definujúceho opatrenia potrebné na uplatňovanie schengenského acquis. Väčšina odporúčaní bola už splnená (úloha sa bude plniť aj v ďalšom období).
1.5.	Organizovaný zločin, terorizmus  
Čiastkový záver – odporúčania na prijatie opatrení:
-	do r. 2005 zlepšiť materiálne a technické vybavenie policajtov kriminálnej polície                      (PC, motorové vozidlá, výzbroj a výstroj, operatívna technika na všetkých                              úrovniach a pod.)
Spôsob plnenia:
Na základe organizačných zmien došlo  k materiálno-technickému dovybaveniu výstroja, výzbroje a  operatívnej techniky policajtov, ktoré postačuje na zabezpečovanie plnenia uložených úloh. V ďalšom období je potrebné venovať pozornosť špeciálnemu programovému vybaveniu v oblasti výpočtovej techniky (úloha splnená).
-	do r. 2005 dobudovať na určených hraničných priechodoch kamerový monitorovací systém BORIS
Spôsob plnenia:
Bolo dodaných 44 súprav kamerového systému BORIS nainštalovaných na hraničné priechody dislokované na štátnej hranici s Ukrajinou a na najzaťaženejšie hraničné priechody po celom úseku štátnej hranice (úloha splnená).
1.6.	Ochrana, komunikačné a informačné systémy
Čiastkový záver – odporúčania na prijatie opatrení:
-	každoročne vyčleňovať potrebné finančné prostriedky na obnovu a doplnenie materiálu                    a techniky civilnej ochrany 
Spôsob plnenia:
Dochádza k znižovaniu finančných prostriedkov pre úsek civilnej ochrany. Boli vyčlenené finančné prostriedky zabezpečujúce zavádzanie jednotného geografického informačného systému a to vo výške 4,5 mil. Sk a na zabezpečenie obnovy radiačnej a monitorovacej siete vo výške                  3,4 mil. Sk, ako aj na údržbu, servis a prevádzkovanie varovacích a vyrozumievacích zariadení vo výške 8,9 mil. Sk. Doplňovanie a obnova materiálu jednotiek civilnej ochrany nebola realizovaná (úloha sa bude plniť aj v ďalšom období).

2.4.	Finančné
1.1.	Ústavné zriadenie, ústavní činitelia 
Čiastkový záver – odporúčania na prijatie opatrení:
-	do r. 2005 a v nasledujúcich rokoch zabezpečiť dostatočné finančné prostriedky na zabezpečenie nárastu úloh v ochrane ústavných činiteľov a diplomatických misií 
Spôsob plnenia:
Súčasné stavy policajtov ako aj zamestnancov na zabezpečenie nárastu úloh v ochrane ústavných činiteľov nepostačujú na pokrytie služobných úloh v rozsahu určeného fondu času služby. Sústavne narastá počet odpracovaných hodín nad základný čas, čím stúpajú požiadavky na platové a mzdové prostriedky, ktoré v rozsahu určeného ročného limitu nepostačujú.(úloha sa bude plniť aj v ďalšom období).
1.4.	Štátna hranica a migrácia  
Čiastkový záver – odporúčania na prijatie opatrení:
-	efektívne využívať prostriedky z fondov EU a dôsledne postupovať pri vypracovávaní              projektov  
Spôsob plnenia:
Využívanie prostriedkov z fondov EU je efektívne, čerpanie je transparentné a ako príklad je možné uviesť projekty PHARE, Unallocated Institution Building, Európsky utečenecký fond a pod. (úloha splnená).

-	pri vytváraní nových ubytovacích kapacít pre žiadateľov o udelenie azylu zabezpečiť dostatočné finančné prostriedky 
Spôsob plnenia:
Na prevádzku azylového zariadenia vo Vlachoch sú finančné prostriedky zabezpečené. Azylové zariadenie v Humennom sa vytvára z prostriedkov EU (úloha splnená).

1.5.	Organizovaný zločin, terorizmus 
Čiastkový záver – odporúčania na prijatie opatrení:
-	do r. 2006 vyčleniť dostatočné finančné prostriedky na zabezpečenie materiálno-technického dovybavenia kriminálnej polície  na všetkých úrovniach Policajného zboru - Ministerstvo  vnútra SR.
Spôsob plnenia:
Zabezpečenie finančných prostriedkov na materiálno-technické dovybavenie kriminálnej polície je dostatočné (úloha splnená).
1.6.	Ochrana, komunikačné a informačné systémy
Čiastkový záver – odporúčania na prijatie opatrení:
-	na realizáciu jednotlivých úloh koncepcie v oblasti materiálno-technického zabezpečenia plánovať ročné náklady vo výške 8,6 mil. Sk 
Spôsob plnenia:
Na finančné krytie realizácie úloh v oblasti materiálno-technického zabezpečenia sú rozpočtované finančné prostriedky v súlade s reálnymi požiadavkami útvarov a organizácií             a s možnosťami danými rozpočtom kapitoly (úloha sa bude plniť aj v ďalšom období).
 
-	priemerné ročné náklady na zabezpečenie úloh materiálno-technického zabezpečenia, spočívajúce v ekologickej likvidácii neupotrebiteľného materiálu, jeho inovácii, doplnení, respektíve obstaraní a zavedení nového materiálu je potrebné počítať s čiastkou                        cca 25 mil. Sk 
Spôsob plnenia:
V rámci procesu vyraďovania neupotrebiteľného majetku sa zabezpečuje jeho ekologická likvidácia. Obmena materiálu sa uskutočňuje v súlade s rozvojovými trendmi, možnosťami danými rozpočtom a požiadavkami útvarov (úloha sa bude plniť aj v ďalšom období).

-	pre zabezpečenie servisného, opravárenského materiálu a techniky je predpoklad ročných finančných nákladov vo výške cca 2 mil. Sk, počítané bez mzdových a prevádzkových              nákladov 
Spôsob plnenia:
Zabezpečenie servisného, opravárenského materiálu a techniky sa vykonáva v súlade s požiadavkami útvarov a možnosťami rozpočtu. Je zabezpečovaný servis, opravárenský materiál a technika predovšetkým pre potreby ochrany ústavných činiteľov a diplomatických misií, kriminalistické a expertízne potreby (úloha sa bude plniť aj v ďalšom období).